Arnarlax hf. á Bíldudal vísar á bug frétt Stundarinnar frá því í morgun um að ein af sjókvíum fyrirtækisins í Tálknafirði hafi sokkið . Í tilkynningu frá Arnarlaxi segir að við reglulegt eftirlit í síðustu viku hafi komið í ljós bilun í búnaði á einni kví og í ljósi óhagstæðrar veðurspár var strax tekin ákvörðun um að dæla öllum fiski úr kvínni . Í tilkynningunni segir að bilunin hafi falist í að einn af flothringjum kvíarinnar hafi brotnað og Arnarlax tekur fram að engin net hafi rofnað og að aldrei hafi verið hætta á að fiskur slyppi . „ Fréttir um að kvíin hafi sokkið eru rangar og kvíin hefur nú verið tæmd en flýtur nú sem fyrr . Aldrei var ástæða til að ætla að kvíin myndi sökkva , “ segir í tilkynningunni . Um 500 tonn voru í kvínni og ljóst að eitthvað af fiski drapst við að vera dælt í nýja kví en óljóst á þessu stigi hvað tjónið var mikið . Bæði Matvælastofnun og Fiskistofu var tilkynnt um atvikið og stofnunum haldið upplýstum um stöðu mála .